《寒雨感怀呈斯远三首 其一》
宋代·赵蕃

穷冬固多悲，冻雨仍并作。真成昼连夜，直欲寐无觉。

其阴似春仲，其令岂天错。林栖未归休，萧寺犹旅泊。

孰宽留滞怀，政赖朋友乐。梅华开且半，芒屦曾未著。

溪亭纵微吟，破屋成细酌。悠然起遐心，彼哉羞好爵。

渊明念田园，幼舆志丘壑。坐钓有羊裘，峨冠自麟阁。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。